Cum brevis permaneat vita qua fruimur, cumque abeatur fluxa atque fragilis divitiarum corporalis forme et temporalis honoris gloria, est opere precium memoriam uniuscujusque efficere longuam, videlicet virtutem animi exercendo, totiusque pietatis ac religionis bonas artes excolendo, semetipsum abnegando, sua pauperibus et Deo in monasteriis militantibus largiendo, ut, quod aput supremum seculorum regem suis juribus obtinere non prevalet, interventionibus eorum impetrare atque habere et in perpetuum gaudeat feliciter. Unde omnibus hac communi luce racionabiliter utentibus liquido perpatescat, et future posteritati cognitum permaneat, quatinus ego Humbertus, Medullensis castri et Naviliacensis dominus et rector, et Wichardus frater meus germanus, canonicus Besuntine ecclesie et archidiaconus, et uxor mea Ragimoldis, damus et in perpetuum concedimus, sine alicujus temporalis boni munere, sine alicujus exactionis servitute, beatis apostolis Petro et Paulo et gloriosissimo martiri Marcello, in suburbio Cabilonensium urbis martirizato, et ab omnibus ipsius provincie incolis honorato et venerato, et domno Hugoni, laudabilis memorie, Cluniacensi abbati, omnibusque post ipsum futuris abbatibus, omnique gregi Cluniacensi sibi divinitus commisso, et Alviso priori monasterii supradicti martiris, omnibusque monachis ibi regi regum domno et beato Marcello cultum divine servitutis excolentibus, ecclesiam ville que vocatur Pons Dubii, in honore beati Laurentii levite et martiris consecratam, quam primitus pater meus Ansedeus adhuc vivens sanctis supradictis et priori supramemorato, sub conventione donandi, promisit, sed, morte interveniente, explere factis non potuit quod verbis in antea jam promisit. Sed nos, filii ejus et eredes, bonum ejus desiderium vice illius adimplentes, pro remedio anime ejus et matris nostre Ermemburgis et omnium parentum nostrorum, et pro remissione omnium peccatorum nostrorum, ex alodio nostro in eadem villa damus beatis apostolis, et venerabili martiri, nec non abbati atque priori monachisque sancti Marcelli, terram que possit excoli una carruca per tempora et menses quibus terra excolitur ab anno in annum, et cursus sylvarum, in dominio, in edificiis et in pascendis animalibus, et in omnibus monachorum necessariis, et quatuor rusticorum in terra habitantium data a nobis, in usibus et cursis aque, in piscariis et in faciendis molendinis, et medietatem mercatus, et medietatem portus ibi transeuntium in vigiliis et in tempore mercatus, et clausos, et prata, et medietatem justicie mercatus. Et quicquid a nobis sive ab aliis eis datum fuerit, omnino omnem libertatem et consensum in omnibus conferimus. Ut autem firma et rata hæc carta permaneat, nos manu nostra firmavimus, et filiorum meorum Ansedei, Humberti, Hugonis et item Hugonis a tactu corroborare fecimus. Si quis autem hanc donationem calumpniare, quod absit, voluerit, viginti auri libras persolvat, et nullum rigorem habeat, et in perpetuum excommunicatus permaneat. Actum publice ad Pontem Dubii, regnante Hinrico, patricio romanorum, rege langobardorum, imperatore alamannorum. Hugone Crisopolitano archiepiscopo, XI k. maii, Luna VIIII, anno ab incarnatione Domini millesimo LXXIII, indictione XI, epacta VIIII. S. Ugonis, Besuntionensis archiepiscopi. S. Humberti. S. Wichardi. S. Ansedei. S. Humberti. S. Hugonis. S. Ugonis. S. Widonis. S. Witberti. S. Walterii. S. Humberti. S. Pontii. S. Guteranni. S. Stephani. S. Gausberti. S. Oddonis. S. Heldini. S. Amalberti. S. Lamberti. S. Johannis. S. Ugonis. S. Hugonis. S. Humberti. S. Tetbaldi. S. Oddonis. S. Gislaberti. S. Widonis. S. Rotberti. S. Willelmi. S. Airardi. S. Rotberti. S. Siefredi. S. Petri. S. Rotberti. Aliquanto tempore post suprascriptam donationem transacto, memoratus Humbertus, predicte donationis patrator, occulto Dei judicio inferfectus, subita morte rebus humanis excessit. Post cujus obitum uxor illius Raimodis et filii ejus Ansedeus, Humbertus et Hugo addiderunt sepedicte traditioni ecclesiam castri Naviliacensis, cum consilio fidelium suorum, pro remedio anime tum nuper defuncti patris, tum etiam aliorum predecessorum suorum, nec non pro susceptione Hugonis fratris sui, quem pater ad serviendum Deo in monachico habitu deputaverat. Ut autem ipsa donatio firmissima teneatur, et apud Wichardum patruum eorum, antequam ullo federe pacificentur, prorsus stabiliatur, fidejussores dederunt hos, Iotcerannum de Capella, Ansedeum de Belloforte, Hugonem filium Alberici de Neflens, Odilonem de Castello quo Marca dicitur.